TEANAU TUIONO (Green): Tēnā koe e te Māngai. Ngāti Rangitihi, tēnei te mihi atu ki a koutou. Kei te tihi o ngā whakaaro koutou i tēnei wā, nō reira e mihi ana ki runga i te tika me te pono, i runga i te manawanui, te manawaroa o ō tūpuna kia tae ki tēnei pānuitanga tuatoru o tō koutou nei pire, o tō koutou nei ture. Nō reira koutou anō i tae pōhiri mai ki tēnei Whare Pāremata i tēnei ata, tēnei te mihi atu. Tēnei te mihi atu ki a koutou, otirā ki a koutou ngā whānau noho ki raro o te whakaruruhau o te Zui. Mā tērā hangarau matihiko e whakahaere ana tō tātou nei ao i tēnei wā, tēnei mātou ngā Kākāriki e mihi ana ki a koutou mō tēnei rā whakahirahira mō koutou.